Aston Martin kynnti nýjan og glæsilegan sportjeppa á bílasýningunni í LA sem nú stendur yfir . Þetta er fyrsti jeppinn sem kemur úr smiðju breska bílaframleiðandans . Sportjeppinn hefur fengið nafnið DBX og er með coupé lagi þ.e. afturhallandi þakilínu sem gefur honum býsna sportlegt útlit . Bíllinn er fjórhjóladrifinn og mjög aflmikill enda ekki við öðru að búast frá Aston Martin . Hann er með 550 hestafla V8 vél sem er búinn níu þrepa gírkassa og skilar 700 Nm í togi . Það er býsna gott fyrir svo stóran og þungan bíl en hann vegur alls 2,2 tonn . DBX er rúmlega fimm metra langur , tveir metrar á breidd og með 16,8 cm veghæð . DBX kom fyrst fram á sjónarsviðið sem hugmyndabíll á bílasýningunni í Genf fyrir fjórum og háflu ári en er nú kominn á framleiðslustig . Sportjeppinn mun kosta rúmar 26 milljónir króna og kemur á markað á öðrum ársfjórðungi 2020 samkvæmt upplýsingum frá Aston Martin . Nú verður fróðlegt að sjá hvort James Bond , njósnari hennar hátignar , muni fá DBX sportjeppann í næstu kvikmynd um 007 sem kemur á næsta ári en eins og kunnugt er hefur James Bond mikið dálæti á Aston Martin bílum og hefur keyrt þá ófáa í gegnum tíðina .